**Riwayat singget Apa K.H. A. Muhammad Isa**

Riwayat nuju alitna, sim kuring nampi ti rayina, H. Syafe’I, di Cihamirung anu katampi ti ibuna. Sajabi ti eta oge cariosan langsung ti ApaH. A. Muhammad Isa ka sim kuring dina obrolan sadidinten, oge hasil wawancara sim kuring nu dilaksanakeun sasih Desember taun 2020, atanapi + 3 (tilu) sasih sa teuacan ngantunkeun.

Apa H. Muhammad Isa Lahir di Sindang Barang kaping 30 September Taun 1930/ 7 Jumadil Awal 1349 H kalawan jenengan Acep Isa Hidayat, nu dipaparinkeun ku eyangna, H. Tohir, sakumaha katerangan ti rayina, nu katampi ti ibuna.

 Teras dicandak ka Cihamirung ku ibuna dugika yuswa 3 taun, teras dipundut ku eyangna, H.Tohir ka Sindang Barang, dugika lebet Sakola Rakyat (SR) sareng madrasah diniyah anu diasuh ku Mualim Zarqoni.

Satamatna ti Sakola Rakyat sareng Madrasah Diniyah, kalawan pituduh sareng saran ti eyangna, H. Tohir, teras angkat ka Cibadak, nepangan tuang rama, Apa Ustadz Muhammad Anwar, kanggo neraskeun melajar ilmu agama. Di ramana eta, anjeunna ngaos kitab-kitab dasar-dasar ilmu agama Islam sareng Bahasa Arab.

Teu lami ngatikan di ramana, teras ngiring sareng H. Ali Abas Pagermaneuh masantren di Gunung Puyuh-Sukabumi. Kumargi H. Ali Abas ngantunkeun, gugur korban ti Tentara Belanda, Apa H. Muhammad Isa liren ti Gunung Puyuh.

Tidinya teras masantren di Buni Kasih, + sataun, teras neraskeun ka Pesantren Ciharashas-Cianjur + 3 taun. Akhirna ka Pasantren Gudang-Tasik Malaya, teu lami.

Samulihna ti masantren di Ciharashas, teras mukim di Cibadak, ngawulang di Pasantren Cibadak sareng di madrasah nu diadegkeun ku ramana, Apa Usatdz Muhammad Anwar.

Saparantos Apa Ustadz Muhammad Anwar ngantun mangka pasantren Cibadak sakumaha wasiat anjeunna diasuh ku Apa H. Muhammad Isa.

 Pangaosan mingguan para Kiyai sareng para Ustadz saban dinten Kemis diteraskeun sakumaha wasiat Apa Ustadz Muhammad Anwar kalawan kitab-kitab anu sok diaos ku anjeunna. Dupi kitab-kitab anu sok diaos dina dinten Kemis, nyaeta:

1. *Tafsir al Jalalain*
2. *Tanwirul Qulub*
3. *Minhajul ‘Abidin*
4. *Minhajuttolibin, karangan Imam Nawawi*
5. *Syarah Alfiyah Ibnu Malik.*

Dina dinten ahad sok aya para Kiyai anu ngaraos mingguan, anu diaosna:

1. *Tafsir al Jalalain*
2. *Fathul Wahhab ( Fiqh Syafi’i )*
3. *Ihya’ulimiddin karangan Imam al Gozali*
4. *Shohih al Bukhori*
5. *Al Luma’ ( Ushul Fiqh ),*
6. *Qowa’idul Lughotil ‘arobiyah,*
7. *Ilmu Hisab Hakiki* ( Ilmu Falaq )

Kanggo guru-guru agama sareng kiyai-kiyai anu caket di ayakeun pangaosan tiap wengi Salasa, kitab anu diaosna:

1. *Tafsir al Jalalain*
2. *Shohih al Bukhori.*

Sawaktos-waktos kitab-kitabna sok digentos atanapi ditambihan ku kitab *al Mawarits* (ilmu faroid) sareng *Tandzimun Nasl*.

Dina sasasih sakali dina malem Kemis ka hiji diayakeun pangaosan sasihan kanggo alumni pasantren, anu diaosna:

1. Tafsir Al Wadlih, karangan Dr. Mahmud Hijazy
2. Maw’idzotul Mu’miniin
3. Shohih Muslim
4. Ilmu Mantiq (kitabna Sullamul Munawroq)

Mingguan kaum Ibu diayakeun dina saban dinten Salasa enjing-enjing kalawan ngabahas fardlu ‘ain; naha aqidah, syari’ah, sareng akhlaq kalawan sandaran kitab *Mau’idzotul Mu’minin* sareng *Ihya’ulumiddin.*

Kanggo usaha ngamajengkeun ieu pasantren diayakeun yayasan pendidikan sareng da’wah Islam “IHYA’ULUMIDDIN” disingkat Yayasan “AL IHYA” kalawan Akte Notaris kaping 7 maret 1991 M No. 6. Usaha anu ditempuh:

1. Ngadegkeun sareng ngurus pondok pasantren, pendidikan madrasah/sakola majlis ta’lim, masjid, sareng majlis da’wah.
2. Ngayakeun da’wah, pangajian, ceramah, penyiaran, naha ku lisan, tulisan atawa ahwal.
3. Ngayakeun latihan keterampilan
4. Ngayakeun *Majlis Ta’lif,* kanggo ngayakeun buku-buku pangajaran di madrasah sareng pasantren.

*Pendidikan Pondok Pasantren* kalawan kurikulum yayasan al Ihya, dibagi tilu tingkat:

I *Tingkat Ula*

II *Tingkat*

III *Tingkat ‘Ulya*

Sajabi ti eta diayakeun *Program Takhossus Fiqh wal Hadits.*

**Kacintaan Apa H. Muhammad Isa Kana Ilmu**

Apa H. Muhammad Isa tokoh kyai sareng ulama anu kacintaan na kana ilmu luar biasa ageungna. Sumangetna dina ilmu teu kantos kendor, sahingga yuswana sagemblengna dianggo kanggo melajar ilmu, ngamalkeun sareng ngajarkeun nana ka masyarakat.

 Sabagian ageung waktosna digunakeun kanggo maos, ngawulang sareng nyerat (ngarang) kitab.

 Kitab-kitab sapertos Al Majmu’ Syarah Al Muhaddzab anu seueurna 19 jilid, Mughnil Muhtaj (4 jilid), Nihayatul Muhtaj (8 jilid), Hasyiyah Shawi ‘Alal Tafsir Al Jalalain (4 jilid), Hasyiyah Al Jamal ‘ala Syarhil Minhaj (5 jilid), sareng kitab-kitab nu sanesna, eta sanes mung ukur diaos dugika tamat tapi dipaparin catetan atanapi komentar di sisi halaman na. Anu mana eta nandakeun kana leres-leres na sareng mibanda anu luhur dina ilmu agama Islam.

 Ngawulang atanapi ngawuruk mangrupakeun padamelan sadidinten anu teu tiasa dipisahkeun ti anjeun na, anu dilaksanakeun kalawan ikhlas, sabar, sareng istiqomah. Ibaratna, ngawulang sareng ngawuruk eta tos ngadarah-daging di salirana.

 Teu aya istilah pere ngawuruk kanggo anjeunna. Sahingga upama mulih ti nyaba magrib mangka ba’da Isya tos ngawitan ngawuruk dugika jam 10 wengi. Nyakitu deui nalika teu damang, sanaos bari ebog, upami aya nu ngaos tetep diwuruk.

 Dina raraga nga-da’wahkeun ajaran Islam ka masyarakat umum, anjeunna aktif maparin ceramah atanapi wejangan dina aacara-acara kaagamaan, sapertos muludan, rajaban sareng acara-acara kaagamaan nu sanesna. Anu teu tiasa hilap kanggo urang sadayana nyaeta ceramahna anu nganggo bahasa anu lugas, sederhana, sareng sifatna nu teu ngaguruan atanapi mapatahan tapi nyandak conto tina sejarah kanggo dijantenkeun *‘ibroh* (pelajaran), sahingga gampil kahartos ku jalmi umum.

 Kacintaanna kana ilmu sanes ukur diungkabkeun kana seneng maos sareng ngawulang atanapi ngawuruk wungkul, tapi oge kana nyerat atanapi ngarang kitab. Dina ngarang kitab sareng buku anjeunna kaetang ulama anu produktif, sueur anggitannana dina rupi-rupi widang ilmu agama Islam. Teu kirang ti lima puluh judul kitab sareng buku nu dianggitna, sapertos:

* Dina Bahasa Arab:
* Dina Ilmu Aqidah:
* Dina Ilmu Fiqih:
* Dina Ilmu Hadits sareng Hadits:
* Dina Ilmu Akhlaq:
* Dina Ilmu Mantiq:
* Dina Ilmu Balaghah:
* Dina Tafsir:
* Dina Sejarah:
* Dina Ilmu Falak:

Sumangetna anu luar biasa sareng perhatosanna kana sosial-kamasyarakatan ngajurung mantenna aktif di organisasi kemsyarakatan, sapertos Nahdlatul Ulama, sareng Mathla’ul Anwar, saparantos kenal sareng sosobatan sareng Mama K.H. Uyeh Balukia Syakir Pasantren Yamisa Soreang, anu tos nganteurkeun anjeunna janten wawakil di Anggota Badan Hisab dan Rukyat Kementerian Agama.

Kalungguhan anu kantos dicepeng ku anjeunna: Wakil Ketua Komisi Fatwa Pengurus Besar Mathla’ul Anwar, Komisi Fatwa MUI Kabupaten Cianjur, Anggota Badan Hisab dan Rukyat Kementerian Agama Republik Indonesia ti taun 2007-2015.

**Pupusna Apa K.H. A. Muhammad Isa**

Langkung ti 60 taun Apa H. A. Muhammad Isa ngabdi, ngawuruk, ngadidik sareng ngabimbing masyarakat.

 Ilmu sareng wawasanna anu jembar, kaikhlasan dina ngadidik sareng ngabimbing masyarakat janten panineungan sadayana. Akhirna dina dinten Ahad ba’da shubuh, kaping 11 April 2021 marengan 28 Sya’ban 1442 H, sepuh urang sadaya, guru urang sadaya, syaihuna, mu’allimuna, murobbina, ngantunkeun, mulih kaasih mulang ka jati mayun ka Alloh Anu Maha Kawasa.

**اللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ**

Mugi-mugi sadaya mal ibadahna ditampi ku Alloh ‘Azza wa Jalla.